KBS บวกกว่า 8% หลังเผยงบฯ Q1/58 โตโดดเด่น โบรกฯ ให้เป้าสูงสุด 15 บ.
KBS เผยงบฯ Q1/58 เติบโตโดดเด่น โบรกเกอร์คงคำแนะนำ“ซื้อ” KBS ให้ราคาเป้าหมาย 15 บาท/หุ้น 
13 พ.ค. 2558

ผู้สื่อข่าวรายงานว่า ราคาหุ้นบริษัท น้ำตาลครบุรี จำกัด (มหาชน) หรือ KBS ณ เวลา 11.31 น. ราคาอยู่ที่ 9.40 บาท บวก 0.70 บาท หรือ 8.05% สูงสุดที่ 9.65 บาท ต่ำสุดที่ 9.30 บาท มูลค่าซื้อขายที่ 11.54 ล้านบาท ขณะที่ดัชนีตลาดหุ้นไทยโดยรวมบวก 0.70%
โดยปัจจัยที่ส่งผลให้ราคาหุ้นมีการปรับตัวขึ้นแรงคาดว่ามาจากประเด็น KBS และรวมของบริษัทย่อยแจ้งผลการดำเนินงานไตรมาส 1/58 สิ้นสุดวันที่ 31 มีนาคม 2558 มีกำไรสุทธิ 372.93 ล้านบาท หรือ 0.62 บาทต่อหุ้น เพิ่มขึ้น 40.48% เทียบกับช่วงเดียวกันของปีก่อนที่มีกำไรสุทธิ 265.47 ล้านบาท หรือกำไรสุทธิต่อหุ้น 0.48 บาท
ทั้งนี้กำไรในไตรมาสดังกล่าวเพิ่มขึ้นเนื่องจากรายได้จากการขายไตรมาส 1/58 เพิ่มขึ้นเป็น 1,873.64 ล้านบาท เทียบช่วงเดียวกันของปีก่อนอยู่ที่ 1,527.76 ล้านบาท และรายได้จากการให้บริการไตรมาส 1/58 เพิ่มขึ้นเป็น 22.16 ล้านบาท เทียบช่วงเดียวกันของปีก่อนอยู่ที่ 20.26 ล้านบาท
 
ด้านบล.ธนชาต ระบุในบทวิเคราะห์ (13 พ.ค.) ว่าบริษัทมีกำไรสุทธิที่แข็งแกร่งในไตรมาส 1/58 เกิดจากยอดขายจากธุรกิจน้ำตาลที่เพิ่มขึ้นจากปริมาณการขายที่สูงขึ้น อีกทั้งยอดขายจากธุรกิจ trading กากน้ำตาลที่เพิ่มขึ้น จากปริมาณการขายและราคาขายที่สูงขึ้น และรายได้ที่เพิ่มขึ้นจากโรงไฟฟ้า 22 MW/ชม. ซึ่งเริ่มการขายอย่างเป็นทางการตั้งแต่ต้นเดือนม.ค. 58
ทั้งนี้แม้จะเห็นความเสี่ยงจากธุรกิจน้ำตาลที่ดูอ่อนแอกว่าคาดในปี 58 จากราคาน้ำตาลโลกที่ลดลง แต่ KBS ได้เริ่มเข้าสู่ฐานกำไรใหม่ตั้งแต่ต้นปี 58 จากการเซ็นสัญญาขายไฟ 22 MWhr โดยยังคงชอบเรื่องราวการเปลี่ยนแปลงของ KBS จากการเป็นผู้ผลิตน้ำตาลกลายเป็นธุรกิจน้ำตาลแบบครบวงจรตั้งแต่ปี 58 เป็นต้นไป คงคำแนะนำ“ซื้อ” ” ราคาเป้าหมาย 15 บาท/หุ้น